Annonce

30.427 falske phishing-mails bliver i denne uge sendt ud til samtlige indskrevne studerende på Syddansk Universitet. En phishing-mail er en hacker-mail, der forsøger at lokke personfølsomme oplysninger ud af modtageren, ofte med et økonomisk motiv. - Vi laver sådan set et angreb mod vores studerende, lyder det fra it-chef på SDU, Kurt Gammelgaard Nielsen. Det gør de for at uddanne de studerende i it-sikkerhed. Og det er nødvendigt. Hvis man tror, at det primært er de ældre generationer, der er i farezonen, når det kommer til digital svindel, tager man fejl. - De studerende er digitalt fødte, men de er ikke nødvendigvis it-sikkerhedsbevidste. De er supergode til sociale medier, og kan ubesværet betjene en iPhone, men GDPR-regler, og hvordan de forskellige data bliver lagret og brugt, er de ikke nødvendigvis skarpe i, siger it-chefen og tilføjer, at jo mere man færdes på digitale platforme, jo mere eksponeret er man for hackere, der ikke ønsker en det godt.

Annonce

Forberedt på fremtiden

Tiltaget møder ros hos Morten Kofod Hansen, formand for Syddanske Studerende. - En af de største trusler, vi har, er it-sikkerhed og cyberterror, så jeg synes, det er rigtig fedt, at uni tager del i at uddanne os i det, siger han. Og netop det har Syddansk Universitet da også taget med i overvejelserne omkring kampagnen. - Vi får phishingangreb praktisk talt hver dag. Det vil du også som borger få. Og vi videreuddanner mennesker til samfundet. De kommer ud på arbejdspladser, hvor de skal betjene diverse systemer, så derfor er det rigtig vigtigt, at de bliver trænet i it-sikkerhed, siger Kurt Gammelgaard Nielsen.

Annonce

Bliver mødt af feedback